钦定古今图书集成/明伦汇编/氏族典/第398卷 > 李若星
## 钦定古今图书集成/明伦汇编/氏族典/第398卷 > 李若星

按《明外史李若星传》：“若星，字紫垣，息县人。万历三十
二年进士，历知枣强、真定县。擢御史，出为福建右参
议，移疾归。天启初，召为尚宝少卿，再迁大理右少卿。
三年，以右佥都御史巡抚甘肃。陛辞，发魏忠贤客氏
之奸。明年，忠贤诬若星贿赵南星得节钺，遂除名，下
河南抚按提问。狱上，杖百，戍廉州。庄烈帝即位，赦还。”
崇祯元年起工部右侍郎，总理河道。寻以病归，遭父
忧。八年，“流贼”犯息县，偕知县刘纯庆固守。久之，召为
兵部右侍郎，代朱燮元总督川、湖、云、贵军务。福王时，
解职，寓居贵州。桂王召为吏部尚书，未赴，遭乱，死于
兵。